Willem Nel van Roodepoort het op ’n onlangse besoek aan Berg-en-Dal in die Krugerwildtuin dié foto geneem van ’n lewe-en-dood-stryd tussen ’n blouwildebees en luiperdmannetjie. Dit was Maandag 18 Januarie, sowat 5 km voor die Afsaal-piekniekplek, toe hy die drama opmerk en stilgehou het. “Ons het vier uur lank die stryd om lewe en dood tussen ’n luiperd en wildebees aanskou,” sê Nel. ’n Beseerde kalf se ma het letterlik tot die bitter einde geveg vir haar kalf se behoud. Die luiperd moes verskeie kere voor die verwoede blouwildebeeskoei die aftog blaas en kon eers nadat die kalf gevrek en die blouwildebees die handdoek ingegooi het, die kalfie optel en wegstap. Foto: Willem Nel